b'\n_START_ARTICLE_\nGansu\n_START_SECTION_\nMaantiede\n_START_PARAGRAPH_\nMaakunnan pohjoispuolella sijaitsee Mongolia, sek\xc3\xa4 Kiinan maakuntatason alueista Sis\xc3\xa4-Mongolia ja Ningxia. Id\xc3\xa4ss\xc3\xa4 naapurina on Shanxi, etel\xc3\xa4ss\xc3\xa4 Sichuan, lounaassa Qinghai ja luoteessa Sinkiang._NEWLINE_Suurin osa Gansusta sijaitsee yli kilometrin korkeudella meren pinnasta. Se sijaitsee Sis\xc3\xa4-Mongolian Qingzang- ja Huangtu-tasankojen v\xc3\xa4liss\xc3\xa4. Keltainenjoki kulkee maakunnan etel\xc3\xa4osan halki. Osa Gobin autiomaasta sijaitsee Gansussa._NEWLINE_Keskeisten Kiinaa koskevien tilastotietojen kirjavuutta kuvastaa hyvin Gansun maakunnasta esitettyjen pinta-alatietojen suuri vaihtelevuus. Esimerkiksi maakunta kertoo itse sivullaan pinta-alaksi 454\xc2\xa0000 neli\xc3\xb6kilometri\xc3\xa4, Kiinan kauppaministeri\xc3\xb6n antama on 425\xc2\xa0800 km\xc2\xb2, Kiinan tilastoviranomaisen tietoihin lukunsa pohjaava citypopulation.de -sivusto 366\xc2\xa0500 km\xc2\xb2 ja toinen tilastoviranomaisten aineistoon nojautuva julkaisu 404 091 km\xc2\xb2.\n_START_SECTION_\nIlmasto\n_START_PARAGRAPH_\nGansussa vaikuttaa lauhkea monsuuni-ilmasto johon yhdistyy mannerilmaston selv\xc3\xa4piirteisi\xc3\xa4 muutospiirteit\xc3\xa4. Vuoden keskil\xc3\xa4mp\xc3\xb6tila on +9\xc2\xa0\xc2\xb0C. Vuoden l\xc3\xa4mpimin kuukausi on hein\xc3\xa4kuu, jolloin keskil\xc3\xa4mp\xc3\xb6tila on 20...24 \xc2\xb0C ja kylmint\xc3\xa4 on tammikuussa, jonka keskil\xc3\xa4mp\xc3\xb6tila on -12...-2 \xc2\xb0C. Keskim\xc3\xa4\xc3\xa4r\xc3\xa4inen vuosisadem\xc3\xa4\xc3\xa4r\xc3\xa4 vaihtelee v\xc3\xa4lill\xc3\xa4 50\xe2\x80\x93500 mm, ja pienenee l\xc3\xa4ntt\xc3\xa4 kohti.\n_START_SECTION_\nHistoria\n_START_PARAGRAPH_\nMaakunnan nimi Gansu on vuodelta 1281, Yuan-dynastian alkuvuosilta. Nimi on yhdistelm\xc3\xa4 kahden prefektuurin ensimm\xc3\xa4isist\xc3\xa4 idiogrammeista Ganzhou ja Suzhou. Maakunnan nimen merkityksen voi ajatella olevan \xe2\x80\x99lempe\xc3\xa4 kunnioitus\xe2\x80\x99, sill\xc3\xa4 g\xc4\x81n tarkoittaa \xe2\x80\x99lempe\xc3\xa4\xc3\xa4, miellytt\xc3\xa4v\xc3\xa4\xc3\xa4\xe2\x80\x99 ja s\xc3\xb9 \xe2\x80\x99kunnioitusta, vakavuutta\xe2\x80\x99._NEWLINE_16. joulukuuta 1920 Gansun maakunnassa tapahtui maanj\xc3\xa4ristys, jonka voimakkuus oli 8,6 Richterin asteikolla. Maanj\xc3\xa4ristyksess\xc3\xa4 kuoli 180\xc2\xa0000 ihmist\xc3\xa4.\n_START_SECTION_\nTalous\n_START_PARAGRAPH_\nGansun maakunnan bruttokansantuote oli yksi maan pienimmist\xc3\xa4: 626,8 miljardia renminbia (yuan, CNY) eli 75,1 miljardia euroa. T\xc3\xa4m\xc3\xa4 oli 1,0\xc2\xa0prosenttia koko Kiinan BKT:st\xc3\xa4. Henke\xc3\xa4 kohti laskettuna se teki 24\xc2\xa0296 CNY, eli 2\xc2\xa0911 EUR. T\xc3\xa4m\xc3\xa4 oli 58\xc2\xa0% Kiinan keskiarvotasosta ja Kiinan toiseksi alhaisin henke\xc3\xa4 kohti laskettu BKT-arvo._NEWLINE_Gansun maakunnassa on kemian raaka-aineiden, energian ja muiden raaka-aineiden varantoja ja se toimii avainasemassa L\xc3\xa4nsi-Kiinan teollisessa tuotannossa. Maakunnassa on petrokemian, ei-rautametallien, koneenrakennuksen ja elektroniikan, rakennusmateriaalien, elintarvikkeiden, l\xc3\xa4\xc3\xa4kkeiden, tekstiilien ja kevyen teollisuuden tuotantoa._NEWLINE_Maatalous tuottaa p\xc3\xa4\xc3\xa4asiassa vehn\xc3\xa4\xc3\xa4, puuvillaa, pellavaa ja sokerijuurikasta. Erityisesti pellavatuotanto on kansallisesti merkitt\xc3\xa4v\xc3\xa4\xc3\xa4._NEWLINE_Maakunnassa on 33 ammattikorkeakoulua tai yliopistoa sek\xc3\xa4 yli 1500 tutkimuslaitosta.\n_START_SECTION_\nMaailman suurin tuulipuisto\n_START_PARAGRAPH_\nGansuun on rakenteilla maailman suurin tuulivoimala-alue, Gansun tuulipuisto. Tuotantoa on pystytetty laajalle alueelle vaiheettain, eri tuulivoimavalmistajan rakentamia tuulivoimalakentti\xc3\xa4 yhteenliitt\xc3\xa4m\xc3\xa4ll\xc3\xa4 (esimerkki satelliitti/ilmakuvassa: 40.658\xc2\xb0N, 96.233\xc2\xb0E ). Vuoden 2015 alussa t\xc3\xa4st\xc3\xa4 20 GW:n megatuulivoimalahankkeesta raportoitiin pystytetyn jo 7,9 GW:n osuus. Hankkeen kustannusarvio oli 120 miljardia Kiinan yuania (\xe2\x82\xac13,6 mrd). Kyseess\xc3\xa4 on yksi Kiinan monista megarakennusprojekteista.\n_START_SECTION_\nYst\xc3\xa4vyyskaupungit\n_START_PARAGRAPH_\nGansun maakunnalla oli vuonna 2012 yhteens\xc3\xa4 23 maakuntatason "yst\xc3\xa4vyyskaupunkia". Lis\xc3\xa4ksi maakuntaan kuuluvilla kaupungeilla oli yhteens\xc3\xa4 22 yst\xc3\xa4vyyskaupunkiaan.'